Ima neka tajna veza / I kad prođe sve, pjevaću i tad
Ima neka tajna veza / I kad prođe sve, pjevaću i tad jest peta singl ploča sarajevske rok-grupe Bijelo dugme. Objavila ga je zagrebačka izdavačka kuća Jugoton (u čijem studiju je i snimljen) u aprilu 1975. godine, sedam mjeseci prije izlaska njihovog drugog albuma "Šta bi dao da si na mom mjestu" u novembru iste godine. Naslovna pjesma "Ima neka tajna veza" počinje lagahnim uvodom u e-molu na akustičnoj gitari, gdje je Goran Bregović u 20 sekundi pokazao pristojno sviranje klasične gitare u stilu španskog kompozitora Francisca Tarrege. Za njim slijede ostali muzičari Bijelog dugmeta uz pratnju Zagrebačkog gudačkog kvarteta, što dodatno obogaćuje muziku na poetski tekst bosanskohercegovačkog pjesnika Duška Trifunovića. Željko Bebek je svojim pjevanjem u ovoj pjesmi pokazao kvalitet i zrelost koja je praćena izvrsnom instrumentalnom pratnjom ostalih članova Bijelog dugmeta. Na B-strani singl ploče je bluz-rok pjesma pod nazivom "I kad prođe sve, pjevaću i tad" odsvirana u umjerenijem ritmu. Započinje s uvodom na električnoj gitari, za kojim slijede bubnjevi Ipeta Ivandića i bas-gitara Zorana Redžića odsvirani u funk stilu. Muziku i aranžman za obje pjesme napisao je Goran Bregović. Ovaj muzički singl ostvario je veliki uspjeh kod slušalačke publike uz dobar prijem kod muzičkih kritičara. Objavljivanjem singl ploče "Ima neka tajna veza / I kad prođe sve, pjevaću i tad", a kasnije i njihovog drugog studijskog albuma dovešće do kasnijeg statusa Bijelog dugmeta kao najpopularnije rok grupe u bivšoj Jugoslaviji.